text: 29-årig polsk lastbilchauffør løb over motorvejen og blev dræbt
  07 februar 2016 kl. 12.12
  Det var en 29-årig lastbilchauffør fra Polen, der blev dræbt, da han lørdag aften løb over motorvejen ved Skærup mellem Vejle og Kolding.
  Politiet mener, at ulykken skete, da den 29-årige til fods forsøgte at komme fra den ene rasteplads til den anden.
  De to rastepladser på E 45 ved Skærup ligger lige over for hinanden på hver sin side af motorvejen - og adskillige lastbiler med østeuropæiske chauffører holder weekend på pladserne. Muligvis har den dræbte været på vej til eller fra besøg hos kolleger på den modsatte side af motorvejen.
  - Vi har fundet en polsk lastbil uden chauffør på den vestlige rasteplads - og nu har vi fået bekræftet, at den 29-årige var dens chauffør, oplyser vagtchef Jørn Lindhardt , Sydøstjyllands Politi søndag middag til TV SYD.
  Flere lastbiler står parkeret på rastepladserne hen over weekenden uden, at chaufføren overnatter, så det det kræver et større kontrolarbejde at finde frem til en savnet chauffør.
  